Tudi v letošnjem šolskem letu bo na osnovni šoli Voličina potekal planinski krožek. Planinsko društvo Lenart, ki aktivno deluje že od leta 1974, želi v sodelovanju s šolo otrokom približati lepote, zanimivosti in zakonitosti narave, preizkušati in razvijati telesne sposobnosti posameznikov ter vplivati na pozitivne medsebojne odnose v planinski skupini.

Odpravili se bomo na štiri planinske izlete, ki so primerni za učence od 1. do 9. razreda. Izlete bomo vodili planinski vodniki z učitelji. Predvidoma bodo ob sobotah. V kolikor izleta iz objektivnih razlogov ne bo mogoče izpeljati v soboto, ga bomo izpeljali v nedeljo ali pa določili nov datum. Cilj izleta se lahko spremeni glede na vremensko napoved, oziroma glede na sposobnosti udeležencev. Vabilo s programom in prijavnico bodo učenci prejeli pred vsakim izletom.

Prvi izlet je že skoraj pred vrati. 17. novembra se bomo odpravili od koče na Klopnem vrhu do Rogle.

Na izletih se bodo učenci srečali tudi z vsebinami planinske šole: oprema, nevarnosti v gorah, prva pomoč, orientacija, rastlinstvo in živalstvo … ter se navajali na samostojno hojo v hribe.

Letna članarina za osnovnošolce znaša 7€ (pri družinski članarini 6€). Otroci prejmejo številne ugodnosti: zavarovanje, dnevnik mladi planinec z nalogami, napotki za raziskovanje in beleženje osebnih vtisov s pohodov. Društvo osnovnošolcem sofinancira 50 % cene prevoza na vse izlete v organizaciji PD Lenart. Članstvo traja od dneva včlanitve do 31. januarja naslednje leto. Otrok, ki v tem letu še ni včlanjen v društvu, bo preko Planinske zveze Slovenije zavarovan šele v decembru. Prevoz na izlet bo sofinanciran že v novembru. Članarina in strošek prevoza se poravnata na planinskem izletu.

Prosim, izpolnite priloženo prijavnico za članstvo v Mladinskem odseku PD Lenart in pristopno izjavo za vpis v register članov Planinske zveze Slovenije (NAVEZA), ki ju naj otrok odda učitelju.

Izleti Mladinskega odseka PD Lenart so namenjeni izključno osnovnošolcem. Tisti starši, ki želite narediti nekaj dobrega za svoje zdravje, ste vabljeni, da postanete člani PD Lenart. Pridružite se nam na ostalih pohodih, ki jih organizira naše društvo. Informacije o planu pohodov, članarini in delu društva lahko najdete na naši spletni strani: http://pdlenartss.wixsite.com/pdlenart.

Za morebitna vprašanja sem vam na voljo na mobilni številki 031870260.

Lep planinski pozdrav!

Načelnica Mladinskega odseka PD Lenart

Sanja Peklar